આ દેશમાં વાણી સ્વાતંયતાનો અધિકાર જળવાવો જોઈએ પરંતુ સાથોસાથ ફિલ્મ નિર્માતાઓએ પણ એક વણલખી આચારસંહિતા પાળવી જોઈએ. કહેવાનું તાત્પર્ય એ છે કે, ઈરાદાપૂર્વક ઐતિહાસિક તથ્યો કે પૌરાણિક કથાના મૂળ સ્વરૂપ કે વાસ્તવિકતાને મારી-મચડીને નાહકની પોતાની પરિકલ્પનાઓ ઉમેરવી ન જોઈએ. સંજય લીલા ભણશાળીના કિસ્સામાં જોઈએ તો તેઓ બિનજરૂરી વિવાદો સર્જવામાં માહેર છે. ૨૦૦૨ની સાલમાં સંજય લીલા ભણશાળીએ બંગાળી લેખક શરદચંદ્રની પ્રખ્યાત કૃતિ ‘દેવદાસ’ પર એક ફિલ્મ બનાવી હતી. આ ફિલ્મમાં બે પાત્રો પારો અને ચંદ્રમુખીને દૂર્ગાપૂજાના મહોત્સવ દરમિયાન અભદ્ર રીતે ફિલ્માવવામાં આવ્યા હતાં. પરિણામે, પશ્ચિમ બંગાળમાં ખાસ કરીને કોલકાતામાં આ ફિલ્મનો ખાસ્સો વિરોધ થયો હતો.